Universitat Rovira i Virgili 


Investidura com a doctor honoris causa 
del professor Ramon Gomis de Barbarà 


Sessió acadèmica extraordinària, 
31 de març de 2017 


Investidura com a doctor honoris causa 


del professor Ramon Gomis de Barbarà 


Sessió acadèmica extraordinària, 
31 de març de 2017 


N 

N 
£ No 
dPLENTES NS 


R O : 
4 xx 
CEni I R 


Universitat Rovira i Virgili 
Tarragona 


Discurs d'investidura: O 2017 by Ramon Gomis de 
Barbarà 


Fotografia: Ramon Torrens 


Imprès per Indústries Gràfiques Gabriel Gibert, SA 


Índex 


Elogi del candidat 
a càrrec del professor RAMON MARIA MIRALLES 


Discurs d'investidura 
pronunciat pel professor RAMON GOMIS DE BARBARÀ 


Paraules de benvinguda 
pronunciades pel doctor JOSEP ANTON FERRÉ VIDAL 


Rector Magíc. de la Universitat 


13 


21 


a 
Sa 


G 


Si 
SS RS: 


SONS 


Rector Magnífic, 

President del Consell Social, 

Secretari general, 

Benvolgut professor Ramon Gomis, 

ll-lustres autoritats acadèmiques, 

Amics de la comunitat universitària i tots el qui amb la vostra assistència 
honoreu aquest acte solemne, 

La proposta del professor Joan Vendrell per incorporar a la nostra univer- 
sitat el professor Gomis va aconseguir un ampli consens en el Departament 
de Medicina i Cirurgia. Com a director, per tant, em plau i m'honora fer-vos- 
en la semblança. 

El professor Gomis és catedràtic de Medicina de la Universitat de Barce- 
lona, director de l'Institut d'Investigacions Biomèdiques August Pi i Sunyer i 
consultor sènior d'Endocrinologia de l'Hospital Clínic de Barcelona. 

Es va educar a Reus, on va néixer el dia de Nadal de 1946. Els estudis de 
batxillerat els va cursar a l'Institut Gaudí de la ciutat i ja durant aquest pe- 
ríode es va interessar per les ciències naturals, fins i tot va formar part d'un 
grup d'alumnes aplegats al voltant del naturalista Joan Ribas que els ensenyà 
microscòpia i a observar vegetals i animals des d'una lectura cel:lular. 

Va estudiar Medicina a la Universitat de Barcelona, on més endavant va 
defensar la tesi doctoral (1982) sobre fisiopatologia de l'hiperinsulisme en la 
cirrosi en el marc de l'equip de recerca que liderava el professor Joan Rodés. 
La vinculació a la ciència biomèdica ha estat molt lligada a la figura d'aquest 
mestre, que va substituir més endavant com a director recerca de l'Hospital 
Clínic i de l'Institut d'Investigacions Biomèdiques August Pi Sunyer (IDIBAPS) 
(2004-17). Aquest centre és considerat l'institut biomèdic amb més produc- 
ció científica de tot l'Estat espanyol i un dels més competitius a Europa. 

El mateix any 1982, després de la lectura de la tesi doctoral, va marxar 
al Laboratori de Medicina Experimental de la Universitat Lliure de Brussel- 
les, dirigit pel professor VVilly Malaisse. Va formar-se en biologia cel-lular 
aplicada a l'estudi de l'illot pancreàtic i, en concret, va identificar i estudiar 


la funció d'un enzim, la transglutaminasa, a l'exocitosi de la insulina a la 
cèl-lula beta pancreàtica. 

Format com a metge resident en endocrinologia i nutrició a l'Hospital 
Clínic de Barcelona, ha exercit com a metge endocrinòleg a l'Hospital de 
Bellvitge, a l'Hospital de Reus i a l'Hospital Clínic des de 1974 fins a l'actu- 
alitat. A més, en aquest darrer hospital fa de consultor sènior al Servei d'En- 
docrinologia i Nutrició. També ha dut a terme tasques de gestió com a cap 
de la Secció de Diabetis i com a cap del Servei d'Endocrinologia al Clínic. 

Tota la seva activitat assistencial ha estat vinculada a la docent i ha im- 
partit lliçons a la Facultat de Medicina de la Universitat de Barcelona com 
a professor associat, professor titular i com a catedràtic del Departament 
de Medicina Interna. En concret, les lliçons de grau i de postgrau sempre 
han versat sobre la malaltia diabètica, l'obesitat i la nutrició, camps en què 
també ha orientat la major part de la seva recerca científica. 

L'any 1984 va impulsar la creació del Laboratori de Diabetis i Obesitat, 
vinculat a l'inici a l'Hospital Cínic i més endavant a l'IDIBAPS. L'activitat 
d'aquest laboratori ha estat orientada a la recerca translacional, amb una 
gran preocupació per facilitar la integració de la recerca clínica amb la re- 
cerca més bàsica, i així potenciar l'aplicació de la biologia molecular i les 
ciències òmiques a la prevenció i curació de les malalties. 

Entre les troballes més interessants impulsades pel laboratori que ha 
dirigit hi ha la funció del transportador de la glucosa (GLUT 2) en illots 
humans de malalts amb diabetis i sense, els estudis en rosegadors sobre 
l'activitat de l'enzim glicerofosfat deshidrogenasa mitocondrial i el seu pa- 
per en l'etiopatogènia de la diabetis tipus 2, l'aplicació del trasplantament 
d'illots pancreàtics al tractament de la diabetis tipus 1, tant en persones 
com en models animals experimentals, amb especial atenció al procés de 
revascularització i l'aplicació de les sals de tungstat sòdic al tractament de 
la diabetis mellitus i l'obesitat. En els darrers anys ha reorientat la recerca 
a trobar noves dianes terapèutiques per al tractament de la diabetis, amb 
la intenció de dissenyar medicaments per induir la replicació de la cèl-lula 
beta. Totes aquestes troballes —i altres de no citades— han estat publicades 
en revistes de ciència mèdica com Lancet, Nevv England Journal Medicine, 
Diabetes, Diabetologia, JAMA, Cell, Endocrinology, Journal Biological Che- 
mistry, entre altres. Un dels seus treballs ha estat citat en una editorial pel 
professor R Polonshy a Nevv England com un dels cinquanta més rellevants 
en els darrers 200 anys de recerca i innovació en diabetis. 

En total té més de 350 els articles publicats. També ha dirigit 30 tesis 
doctorals, dues de les quals amb premi extraordinari i dues tesis europees. 
Així mateix és avaluador de les publicacions seguents: Diabetologia, Dia- 
betes, The Lancet, Journal of Hepatology, Endocrinology, British Pharmaco- 
logy, American Journal of Physiology, Endocrine, Hormone and Metabolic 
Research, Revista Clínica Espafiola, Medicina Clínica. 

Diferents universitats d'arreu i societats científiques l'han convidat a 
presentar resultats d'aquesta activitat científica entre les quals destaquen 
l'Associació Britànica de Diabetis i l'Associació Europea per a l'Estudi de 
la Diabetis. 

En els darrers quinze anys ha compatibilitzat les activitats clíniques, do- 
cents i investigadores amb la gestió de la recerca tant en la coordinació de 
Xarxes científiques, el Ciber de diabetis de l'Institut de Salut Carlos III com 
en la direcció de societats científiques, però molt especialment en la direc- 
ció de l'Institut de Recerca Biomèdica August Pi Sunyer (IDIBAPS). 

També té quatre patents sobre obesitat, malaltia d'Alzheimer, hemostà- 
sia i marcador epigenètic per a la diabetis. 

Aquesta activitat científica ha estat reconeguda amb diferents distinci- 
ons: el Premi Nacional de Recerca de Catalunya, la Medalla Narcís Montu- 
riol a la recerca i a la innovació, la distinció com a membre de l'Acadèmia 
Europea, la Creu de Sant Jordi de la Generalitat de Catalunya i el nomena- 
ment de fill il-lustre de la ciutat de Reus. 

Hi ha un aspecte de la seva trajectòria personal que voldria remarcar. 
Un lloc destacat en la seva activitat ha estat la literatura i el teatre. Ha escrit 
vuit obres de teatre, algunes d'elles estrenades al Teatre Lliure, al Teatre Ro- 
mea de Barcelona i al Teatre Fortuny de Reus, entre altres. Les tres primeres 
obres estan ambientades al Camp de Tarragona, en estil de realisme crític. 
Ha escrit també prosa, viatges i biografies, com la biografia juvenil del poeta 
reusenc Gabriel Ferrater. Ha rebut el premi de la crítica Serra d'Or i el premi 
de narrativa de l'Enciclopèdia Catalana. A més, va ser un dels fundadors del 
grup de teatre independent La Tartana, de Reus, el 1968 i actualment presi- 
deix el Patronat del Teatre Lliure. 

Ha tingut una estreta relació amb la Universitat Rovira i Virgili. Per 
exemple, hi ha col-laborat com a científic i com a gestor de la ciència bio- 
mèdica, ha desenvolupat xarxes de diabetis i metabolisme amb els profes- 
sors Lluís Massana i Joan Vendrell, ha participat en el procés de jerarquit- 
zació de l'Hospital de Sant Joan de Reus, amb ocasió del trasllat de l'antiga 

delegació de la Facultat de Medicina de la Universitat de Barcelona i també 
ha assessorat la Fundació de l'Institut d'Investigació Sanitària Pere Virgili en 
el recent procés de reorganització de la governança. 

Rector Magnífic, en la mesura que m'ha estat possible he exposat la 
vida i obra del professor Ramon Gomis de Barberà. Crec, doncs, haver dit 
prou perquè amb la vostra autoritat li sigui atorgat el reconeixement dels 
seus mèrits. Per tant, Rector Magnífic, us demano que us digneu nomenar 
doctor honoris causa el professor Ramon Gomis de Barbarà i incorporar-lo 
a la nostra universitat. 

dgs Discurs d'investidura 
pronunciat pel professor Ramon Gomis de Barbarà 


Rector Magnífic de la Universitat Rovira Virgili, 

President del Consell Social, Secretari General, 

Benvolgut Professor Ramon Ma Miralles, 

ll-lustres autoritats acadèmiques 

Amics de la comunitat universitària, 

En primer lloc, vull expressar un gran agraiment per aquesta distinció 
que rebo de la Universitat Rovira i Virgili. És un reconeixement especial per 
a mi, no només per la vinculació que he tingut amb el professorat d'aquesta 
Universitat al llarg dels anys, sinó també pel fet d'haver nascut a Reus, on té 
la seu la Facultat de Medicina i haver passat la infantesa i part de la joventut 
en aquestes terres. 

He d'expressar també l'agraiment al padrí, el professor Ramon M. Mi- 
ralles, per la seva laudatio. I he de reconèixer que ha estat molt, i molt, 
generós en les seves paraules. 

En aquest discurs d'investidura voldria començar per assenyalar que 
vaig iniciar l'exercici de la medicina en un ambulatori de Reus, on vaig 
aconseguir una posició interina com a metge de guàrdia. Foren només tres 
mesos però ens donaren els recursos necessàries per poder marxar amb la 
Rosa cap a la Universitat de Durham, al nord d'Anglaterra. Un temps que 
ens fou ben profitós. 

Recordo que del primer dia d'exercici clínic en les esmentades urgèn- 
cies i davant les incògnites que em plantejaven les persones que patien una 
malaltia, sovint greu, em vaig adonar que el coneixement acadèmic adquirit 
era insuficient, però no ho era tant pel meu grau d'aplicació sinó perquè la 
medicina està i estava plena de grans incògnites pendent de donar-los una 
resposta. Fou ja en tornar d'Anglaterra, i en acabar el període de formació 
com a especialista a l'Hospital Clínic de Barcelona, que em vaig adonar que 
la recerca científica biomèdica era, i és, l'única eina possible per donar-nos 
aquesta resposta que ens permeti avançar en la prevenció i la curació de les 
malalties. Il aquí vaig iniciar el camí. Aquells dies eren els darrers de la dic- 
tadura i aquesta visió sobre la recerca era compartida per altres metges que 

treballàvem al mateix Hospital Clínic. Diria que tots nosaltres ho vam viure 
com un element més d'aquella revolta que es produia en el món de la salut 
i ens duia a caminar cap a una medicina pública d'alta qualitat. 

El meu camp d'especialitat era l'endocrinologia, però ben aviat vaig 
saber que si volia respondre alguna pregunta important en el camp de la 
medicina havia d'acotar el camp d'estudi i d'investigació, potser només en 
la diabetis. I és en aquest àmbit on he desenvolupat la major part de la 
recerca. Pel camí he col-laborat amb professors de la Universitat Rovira i 
Virgili interessats també en l'estudi de la diabetis i l'obesitat, els professors 
Lluís Masana i Joan Vendrell. I a ells també agraeixo l'oportunitat que em 
van donar de fer recerca plegats. 

Sempre he cercat els referents tant en l'art com en la ciència. Tenir-los ens 
dóna una perspectiva i ens cura de la vanitat, la qual cosa és ben útil per seguir 
endavant. Fou quan ja estava interessat de ple en la recerca sobre la diabetis 
que vaig descobrir la figura d'August Pi i Sunyer i des d'aleshores ha estat un 
dels meus referents en medicina i ciència. Fou l'any 1922 quan es va descobrir 
la insulina i es va aplicar —per primer cop— a nens amb diabetis, que si ho 
haguessin iniciat aquest tractament haurien mort al cap de pocs mesos. Du- 
rant aquells dies un doctorant del professor August Pi i Sunyer, el doctor Ros- 
send Carrasco Formiguera, feia una estada a Boston, on ben aviat es va adonar 
de la importància del descobriment i la hi va comunicar a Pi i Sunyer. Ell, 
immediatament, li va demanar que tornés cap a Barcelona i amb l'ajut d'altres 
investigadors de l'Institut de Fisiologia foren el primers a Europa que van pre- 
parar insulina per tractar nens malalts de diabetis. Aquest és un exemple clar 
de dues consideracions que em permeto fer en aquest discurs d'investidura. 
La primera, la importància de disposar a la mateixa universitat dels equips de 
recerca i les estructures que facin possible descobrir i innovar nous mètodes 
de diagnòstic i tractament. I la segona, fer una aposta decisiva per incorporar 
el millor talent a les nostres estructures hospitalàries i acadèmiques. 

És amb aquesta visió que he intentat al llarg dels anys desenvolupar la 
carrera professional a la Universitat i a l'Hospital, on sempre he considerat 
prioritària la cerca del talent i del coneixement. Ho he intentat fer a través 
dels col-laboradors més directes però també quan he ocupat càrrecs i res- 
ponsabilitats, fins ara com a director de l'Institut d'Investigacions Biomèdi- 
ques August Pi i Sunyer (IDIBAPS). 

He d'insistir que la recerca de l'excel-lència és fonamental no sols per a 
nosaltres, els acadèmics, sinó també per al país. Si volem un futur millor per 

a nosaltres i per a les noves generacions, hem de saber-nos exigir el màxim i 
fer el possible perquè en totes les activitats professionals tinguem la màxima 
exigència, actitud que no està ni ha d'estar renyida ni amb la medicina ni 
amb l'ensenyament per a tothom, amb la màxima atenció per als més des- 
valguts o aquells que poden haver tingut dificultats econòmiques i socials. 
Aquesta competència és obligada. 

M'expresso així perquè estem en moments de crisi, no només econòmi- 
ca sinó també intel-lectual, i sovint es confon la socialització de la cultura 
o la ciència amb la manca de rigor i d'excel-lència. Per això és aquí, a la 
universitat, on hem de pensar i hem de saber cercar els nous viaranys de 
progrés que no cal que suposin més malbaratament i més patiments, ben al 
contrari. No serà ara, en aquest discurs, el lloc on es puguin albirar soluci- 
ons, ni de bon tros. Però sí que voldria insistir en algunes consideracions. 

Hi ha qui pot pensar que la recerca biomèdica no és per als metges, que 
són les carreres més bàsiques aquelles que donen els fonaments de la inves- 
tigació biomèdica moderna. Pot semblar estrany però recentment se m'ha 
suggerit. Potser en una primera ullada, aquest company podria tenir raó, la 
formació mèdica dóna unes aptituds orientades a la pràctica clínica i ha de 
ser així perquè la Facultat de Medicina i l'especialitat als hospitals dóna la 
base acadèmica per a un ofici que comporta prevenir i curar les persones 
que pateixen malalties. I per això cal practicar els paradigmes establerts. 
Però en una segona visió, podem observar que són els mateixos metges i 
metgesses els qui van desenvolupar la biologia cel-lular humana, la genè- 
tica, la microbiologia i la immunologia. No obstant això, a finals del segle 
passat, el desenvolupament de la biologia molecular ha allunyat el metge 
del lideratge de molts programes de recerca en medicina. Il més recentment 
l'aparició de les metodologies òmiques, o el desenvolupament de l'epige- 
nètica, han fet encara més difícil la incorporació del metge al davant de la 
recerca biomèdica. 

Davant de la reflexió anterior, he considerat —i considero— que no es 
pot progressar en la medicina sense una recerca mèdica amb metges. És 
cert que això ens exigeix alguns canvis. Un és apostar per la recerca trans- 
lacional, una manera diferent de veure la recerca en medicina. Es tractaria 
d'estimular els metges perquè assoleixin els coneixements fonamentals de 
ciències bàsiques, des de les matemàtiques o la física fins a la bioquímica 
o la biologia cel-lular, i aplegar sota uns programes comuns metges clínics 
amb aquesta formació i bàsics, amb l'objectiu de respondre plegats les pre- 

guntes que sorgeixin en la nostra activitat clínica. No fer dels metges només 
uns aplicats de coneixements sinó protagonistes dels canvis, aquells que, de 
bracet amb altres ciències, s'impliquin del tot en la renovació, en el disseny 
de la medicina del futur. Podem pouar en totes les branques del coneixe- 
ment, des d'aquells programes que volen millorar els sistemes d'atenció del 
malalt fins a aquells que volen evitar la malaltia, o que quan apareix no es 
conformen a fer un tractament pal:liatiu sinó que volen curar-la. 

Quan un parla com avui, en una posició de privilegi, corre el risc d'es- 
devenir un bufanúvols, algú que només relata consideracions generals, es- 
plèndides, però sense cap contacte amb la realitat. No voldria caure en 
el parany i sí que voldria apuntar tres iniciatives que poden ser-nos útils 
en un futur. La primera seria implementar la formació bàsica en biologia 
humana i, la més especialitzada, en medicina clínica. És allò que en altres 
indrets s'anomena MD/PhD i ha impulsat els grans lideratges de la medi- 
cina moderna. Aquesta formació podria fer-se durant els estudis de grau o 
postgrau, però seria rellevant que comportés no només la incorporació dels 
hospitals a aquesta formació sinó la de la mateixa universitat. La segona 
seria promoure la dedicació a la recerca dels metges clínics, alliberant-los 
de temps assistencial perquè poguessin dedicar-se plenament a la recerca, 
facilitant-los la mobilitat a altres centres i universitats per tal que millores- 
sin les seves capacitats i competències. I la tercera seria donar suport a la 
medicina translacional a través dels instituts de recerca sanitària amb la 
participació obligada de centres assistencials i de la mateixa universitat, 
de manera que apleguessin sota un mateix paraigua investigadors bàsics i 
clínics amb aquella voluntat ja assenyalada de fer-se preguntes de rellevàn- 
cia clínica per contestar-les al laboratori, i també el camí invers, portar les 
respostes al més aviat possible a la pràctica clínica. En aquest sentit, en el 
nostre àmbit, l'Institut Pere Virgili, si té el suport necessari, pot ser molt bona 
eina per aconseguir l'objectiu esmentat. 

Sempre he pensat —ho he dit abans— que la recerca ha de tenir com 
a objectiu l'excel-lència. I és molt possible que l'ús d'aquesta paraula ge- 
neri alguns malentesos. La bibliometria ens ha estat útil per determinar la 
qualitat de la recerca, per mesurar-ne la recepció i, per tant, per avaluar 
l'impacte de la nostra activitat científica. Però podria esdevenir un miratge si 
no la situem en el seu context. En medicina, com en altres ciències, el més 
important no és l'impacte de la revista on es publiquen les descobertes sinó 
el valor de la descoberta. En definitiva, la nostra capacitat per modificar la 

rutina establerta i trobar nous camps de coneixement, que en alguns casos 
tindrà una utilitat evident en la millora de la salut les persones. Quan he 
parlat de talent, d'innovació d'excel:-lència, no només em referia a la que 
ens indica la bibliometria. Aquesta és una eina de valor, però només una 
eina. El valor en si es troba en la descoberta. Perquè no hi ha teoria que ens 
ajudi a descobrir el món, el descobriment és en nosaltres, en la capacitat 
d'interpretar-lo. 

He assenyalat la importància de reclutar per a les nostres institucions 
acadèmiques el millor talent. Per fer-ho és necessari disposar d'institucions 
àgils, amb la capacitat d'adaptar-se als canvis que dia a dia es produeixin, 
allunyant-se de la burocràcia, aquell mal endèmic que causa perjudici al 
bon ensenyament, a la recerca i a la mateixa pràctica clínica. Són impor- 
tants les parets i els sostres i ningú negarà que es pot fer música o teatre a la 
plaça, però totes les societats lluiten per disposar de bons teatres i auditoris, 
on els nostres músics i artistes puguin oferir el millor de la seva creativitat. 
Però molt més important que la caixa és el contingut, i com aquest contingut 
s'organitza. És cert que la jerarquització pot ser més eficient, però nomes 
ho serà si escolta, si té les portes obertes, si pregunta. Algunes de les nos- 
tres institucions estan ben anquilosades. El control de tota mena, des del 
polític fins al social, els fa perdre aquella llibertat que és del tot necessària, 
imprescindible. Cap país que tingui exèrcit posaria al davant del seu millor 
portaavions només un gestor, hi posaria el millor almirall. Sovint hospitals i 
centres de recerca són dirigits per professionals amb una trajectòria cientí- 
fica irrellevant. No vull questionar que una bona gestió no sigui necessària, 
però hem de saber què és el que gestionem, quines són les idees que volem 
desenvolupar, on volem anar, de què parlem. 

Penso que hi ha molts exemples de canvi. Que les noves generacions, 
aquelles que han apostat per l'esforç, pel coneixement, per l'excel-lència, 
tinguin ben present que ens hem d'allunyar de la maleida burocràcia. Sense 
oblidar que els canvis sempre són difícils, la tendència a l'immobilisme està 
molt ben arrelada, res canvia si no hi ha una força que ho mou. Només 
els canvis culturals són sòlids i exigeixen sovint més d'una generació. És 
a les universitats, als instituts de recerca, als hospitals on s'ha d'impulsar 
conjuntament un gran canvi en la medicina, en especial en la medicina 
clínica. Que no fos cas que ens trobem d'aquí uns anys amb un espai buit, 
on la decepció s'instal:-li en els metges més joves i defugin de la docència 
i de la recerca. La medicina té procediments ben establerts i això és bo per 

a una bona pràctica, però també és exigent en la seva pròpia autocrítica, a 
reconèixer els errors, a obrir nous paisatges per abolir la malaltia, per man- 
tenir-nos en la salut. 

He defugit parlar de les troballes científiques que puc haver aportat a 
la comunitat acadèmica. He volgut demostrar al llarg de quaranta anys que 
la diabetis és una malaltia de les cèl-lules que fabriquen insulina, la cèl- 
lula beta. Ha estat la meva visió i he procurat amb esforç i honestedat, i 
sobretot amb l'ajut de joves col-laboradors i altres col-legues, aportar co- 
neixement a aquesta hipòtesi. Però tant o més important que aquest treball 
—i en el moment històric que em va tocar viure, sortint d'un període molt 
fosc— també m'ha interessat demostrar que el talent i una bona organitza- 
ció podrien ser importants per obrir noves finestres a la medicina. No puc 
estar-me d'assenyalar dues persones que m'han marcat el camí en el terreny 
científic. D'una banda, el professor VVilly Malaisse, de la Universitat Lliure 
de Brussel:-les, amb qui vaig compartir dos anys al seu laboratori de medi- 
cina experimental i vull agrair el seu mestratge. De l'altra, el professor Joan 
Rodés, home generós, proper, que em va ensenyar a mirar lluny des del dia 
a dia. Sense ell, res del que jo pugui haver aportat a la recerca en l'àmbit de 
l'Hospital Clínic, de la Universitat de Barcelona i de l'IDIBAPS hauria estat 
possible. El meus referents més importants han estat ells, sense cap mena 
de dubte, però n'hi ha molts d'altres. El meu gran agraiment a doctorands, 
tècnics, assistents i doctors que m'han donat suport als llarg dels anys i que 
han contribuit, com ningú, que el reconeixement que avui la URV m'atorga 
hagi estat possible. 

Rector Magnífic, sóc molt conscient de l'honor d'aquest doctorat i del 
privilegi que per a mi representa ser membre de la Universitat Rovira i Vir- 
gili. Moltes gràcies. 

$$ Paraules de benvinguda 
pronunciades pel Dr. Josep Anton Ferré Vidal 
Rector Magfíc. de la Universitat 


Benvolgut Dr. Ramon Gomis, 

Sr. President del Consell Social, 

Sr. Secretari general de la URV, 

Dr. Ramon Maria Miralles, 

Senyores i senyors claustrals, 

Rector Grau, 

President de la Diputació de Tarragona, 

Alcalde de Reus, 

Distingides autoritats, 

Membres de la comunitat universitària, 

Senyores i senyors, 

És tot un honor i un privilegi donar la benvinguda al nostre claustre al 
Dr. Ramon Gomis i ho faig amb molt de gust, tant a títol personal com en 
nom de tots els membres de la Universitat. 

Com saben, l'acte d'investidura d'un doctor honoris causa és el de mà- 
xima solemnitat per a la comunitat universitària en el qual s'integren al 
nostre claustre persones que s'han distingit per la seva activitat en benefici 
de les arts, la cultura, les ciències o la societat en general. Per a aquest acte 
reservem també la litúrgia que ens evoca el paper cabdal que, des de fa se- 
gles, té la institució universitària en la societat, per al desenvolupament de 
la qual preserva i fa avançar el coneixement. 

l és a partir d'aquest reconeixement que la Universitat també es defineix, 
ja que les persones que s'han integrat a la URV en un acte solemne com el 
d'avui expressen al món quins són els nostres referents d'acompliment aca- 
dèmic, artístic, cultural o en el servei a la societat. La seva incorporació al 
Claustre de la URV ens aporta, de la seva banda, honor i també reconeixe- 
ment. És per això que, per orgull nostre, presideixen l'entrada a la Universitat. 

El professor Miralles, en la seva laudatio, ha posat de manifest tots els 
mèrits que fan mereixedor el Dr. Gomis de la màxima distinció acadèmica 
que atorga la Universitat i que hem pogut apreciar en la magistralis lectio 
amb la qual ens ha obsequiat. 

La distinció de doctor honoris causa vol sempre emfatitzar valors de 
la nostra universitat i en aquesta ocasió el Dr. Ramon Gomis simbolitza el 
nostre compromís com a institució. 

Com saben, la Universitat Rovira i Virgili, en plena celebració dels pri- 
mers 25 anys, va posar especial èmfasi, des de l'inici, en l'activitat investi- 
gadora, en la cerca de l'excel-lència com a base per a una bona docència i 
una sòlida transferència de coneixement a la societat. Crec que vam seguir 
el camí correcte i ara, amb el nou Pla estratègic de recerca i innovació que 
estem elaborant, volem enfortir-lo més, tenint en compte que les instituci- 
ons d'educació superior han adquirit i han d'adquirir encara més responsa- 
bilitat social en un entorn on el coneixement esdevé determinant per al futur 
col-lectiu. Perquè tenint com a base l'excel-lència científica la universitat 
pot contribuir a fer front als reptes socials. 

Com ha destacat el padrí, aquest és precisament el mestratge del pro- 
fessor Gomis, pel qual esdevé un referent de la nostra tasca com a uni- 
versitat. Amb la seva excel-lència ha fet avançar la ciència i ha contribuit 
a difondre el coneixement, en aquest cas en l'àmbit de la medicina i en 
especialitats com la diabetis i l'obesitat. Catedràtic d'Endocrinologia de la 
Universitat de Barcelona, ha publicat més de 300 articles en revistes amb 
alt impacte científic internacional. Una excel-lent contribució científica 
complementada amb la direcció d'institucions d'alt prestigi com la Unitat 
de Recerca de l'Hospital Clínic o l'Institut d'Investigacions Biomèdiques 
August Pi i Sunyer (IDIBAPS), als quals ha dedicat i dedica bona part del 
seva tasca professional. Un treball que ha realitzat transmetent també el 
coneixement a través de la formació de nous metges i metgesses, ja que ha 
publicat nombrosos llibres per a estudiants de medicina i ha dirigit fins a 
26 tesis doctorals. 

Aquestes dades mostren com ha contribuit a la generació de coneixe- 
ment i a la transmissió, de manera que ha enfortit totes les missions que 
tenim com a Universitat i especialment en el camp de la medicina. Com els 
deia, un referent del nostre compromís com a institució. 

D'altra banda, el padrí, el professor Miralles, també ha posat de mani- 
fest una altra dimensió de la trajectòria personal del Dr. Gomis més enllà 
de la de científic i universitari. Em refereixo a la seva activitat en el camp 
de la literatura i del teatre, en què ha publicat nombroses obres de diversos 
estils literaris, ha impulsat activitats culturals i ha dirigit projectes teatrals, 
entre altres. 

Una contribució en el camp de la cultura molt destacada, que també 
cal posar en relleu i s'uneix a l'aportació en el camp de la ciència. És preci- 
sament així com ho destaca la Gran Enciclopèdia Catalana, que encapçala 
l'entrada de Ramon Gomis definint-lo com a "metge endocrinòleg, drama- 
turg i escriptor". 

Però, si em permeten, encara voldria destacar una tercera dimensió del 
Dr. Gomis, que entenc que queda reflectida d'una manera més transversal 
en les altres dues, la científica i la cultural. Em refereixo a la seva condició 
de reusenc, que l'ha acompanyat sempre en la seva trajectòria professional i 
personal, i l'ha integrat a la ciència, per exemple, implicant-se en projectes 
de la nostra universitat i de la Facultat de Medicina o de l'hospital univer- 
sitari Sant Joan de Reus. Però també en el camp de la cultura, amb l'impuls 
de projectes culturals a la seva ciutat natal, de la qual és fill il-lustre, o amb 
la descripció literària les ciutats i comarques del Camp de Tarragona. Crec 
que per tot això també li hem d'estar molt agraits. 

Així, el que simbolitza aquest acte d'investidura del Dr. Ramon Gomis 
com a doctor honoris causa és, en definitiva, el nostre compromís amb la 
societat, és a dir, el nostre compromís amb la millora del benestar de les per- 
sones, amb el progrés econòmic, social i cultural i amb la dinamització de 
les ciutats i els territoris. Per tant, celebrem l'entrada al nostre claustre d'un 
referent no només del que som com a universitat sinó del que volem ser. 

Avui, Dr. Ramon Gomis de Barbarà, amb el màxim reconeixement dels 
vostres mèrits, adquiriu el compromís de ser ambaixador de la Universitat 
Rovira i Virgili, que de ben segur realitzareu amb afecte. 

Gràcies per haver acceptat la nostra distinció, que més que honorar la 
vostra persona ens honora a nosaltres mateixos, la vostra incorporació al 
Claustre prestigia la Universitat Rovira i Virgili i ens obliga a treballar per ser 
dignes d'aquest prestigi. 

Rebeu l'enhorabona més cordial, en nom propi i en el de tota la comu- 
nitat universitària, que des d'avui és també la vostra. 

Moltes gràcies. 

